Ροβέρτος Α΄ της Πάρμας

Ο Ροβέρτος Α΄ (ιταλ. Roberto I di Parma, 9 Ιουλίου 1848 - 16 Νοεμβρίου 1907) του Οίκου των Βουρβόνων-Πάρμας ήταν ο τελευταίος κληρονομικός δούκας της Πάρμα και της Πλακεντίας (1854 - 1859), οπότε και το δουκάτο ενσωματώθηκε στην ενωμένη Ιταλία.

Βιογραφία
Ο Ροβέρτος Κάρολος Λουδοβίκος Μαρία ήταν το δεύτερο παιδί και ο πρωτότοκος γιος και διάδοχος του Καρόλου Γ΄ της Πάρμα και της Λουίζας Μαρίας Θηρεσίας των Βουρβόνων, κόρης του Καρόλου Φερδινάνδου, Δούκα του Μπερρύ. 

Διαδέχθηκε σε ηλικία μόλις επτά ετών τον δολοφονηθέντα πατέρα του υπό την επίβλεψη της μητέρας του. Εγκατέλειψε τον θρόνο πέντε χρόνια μετά, όταν η Πάρμα κατελήφθη από τα στρατεύματα της Σαρδηνίας, που πραγματοποιούσαν την ένωση όλης της Ιταλίας υπό τον Βίκτωρα Εμμανουήλ Β΄. Παρά την έξωση, η οικογένεια διατήρησε όλα τα πλούτη της, πραγματοποιώντας ταξίδια σε όλη την Ευρώπη.

Παντρεύτηκε δύο φορές και απέκτησε 24 παιδιά.

Απεβίωσε σε ηλικία 59 ετών στο Βιαρρέτζο της Λούκκα.

 Οικογένεια 
Νυμφεύτηκε (1869) στην εξορία την εξαδέλφη του, Μαρία Πία των Βουρβόνων-Ισπανίας (1849 - 1882), κόρη του Φερδινάνδου Β΄ των Δύο Σικελιών. Απέκτησαν 12 παιδιά, από τα οποία αρκετά είχαν νοητική αναπηρία λόγω της οικογενειακής ενδογαμίας των γονιών τους:
 Μαρία Λουίζα (1870 - 1899), παντρεύτηκε το Φερδινάνδο της Βουλγαρίας.
 Φερδινάνδος Μαρία Κάρολος (5 Μαρτίου - 14 Απριλίου 1871), Πρίγκιπας της Πιατσέντσα.
 Λουίζα Μαρία Αννουντσιάτα Θηρεσία (1872 - 1943).
 Ερρίκος (1873 - 1939), τιτουλάριος Δούκας της Πάρμας, αν και ο αρχιστράτηγος της Αυστρίας κήρυξε τον αδελφό του, Ηλία (1907).
 Μαρία Ιμμακολάτα Λουίζα Φραγκίσκη (1874 - 1914).
 Ιωσήφ (1875 - 1950), Δούκας της Πάρμας.
 Μαρία Θηρεσία Πία (1876 - 1959).
 Μαρία Πία Αντωνία (1877 - 1915).
 Βεατρίκη Κολομβίνα Μαρία Ιμμακολάτα Λεωνή (1879 - 1946), παντρεύτηκε τον Πιέτρο Λουκέζι-Πάλλι, γιο του Αντινόλφο, Δούκα ντέλλα Γκράτσια. Ο Αντινόλφο ήταν γιος της Μαρίας Καρολίνας, κόρης του Φραγκίσκου Α΄ των Δύο Σικελιών.
 Ηλίας (1880 - 1959), Δούκας της Πάρμα.
 Μαρία Αναστασία (25 Αυγούστου - 7 Σεπτεμβρίου 1881).
 Αύγουστος (22 Σεπτεμβρίου 1882), θνησιγενής.

Η Μαρία Πία πέθανε λίγες μέρες μετά τη γέννα του τελευταίου τους θνησιγενούς παιδιού το 1882. Στη συνέχεια ο Ροβέρτος νυμφεύτηκε τη Μαρία Αντωνία των Μπραγκάνσα (1862 - 1959), τελευταία κόρη του έκπτωτου Μιχαήλ Α΄ της Πορτογαλίας, και απέκτησαν 12 παιδιά:
 Μαρία Αδελαΐδα Ερριέττα Πία Αντωνία (1885 - 1959), μοναχή των Βενεδικτίνων στο Αββαείο της Αγίας Καικιλίας στο Σολέσμ.
 Σίξτος (1886 - 1934).
 Ιαβέρης (1889 - 1977).
 Φραγκίσκη Ιωσηφίνα Μαρία Θηρεσία Ελισάβετ Σοφία Άννα Λουίζα Ευλαλία Μιχαέλα Γαβριέλλα Ραφαέλα (1890 - 1978), μοναχή των Βενεδικτίνων στο Αββαείο της Αγίας Καικιλίας στο Σολέσμ.
 Ζίτα (1892 - 1989), παντρεύτηκε τον Κάρολο της Αυστρίας.
 Φήλιξ (1893 - 1970), παντρεύτηκε την Καρλόττα του Λουξεμβούργου.
 Ρενάτος (1894 - 1962).
 Μαρία Αντωνία Σοφία Λουδοβίκα Ιωσηφίνα Μιχαέλα Γαβριέλλα Ραφαέλα Άννα (1895 - 1937), μοναχή των Βενεδικτίνων στο Αββαείο της Αγίας Καικιλίας στο Σολέσμ.
 Ισαβέλλα Μαρία Άννα (1898 - 1984).
 Λουδοβίκος Κάρολος Μαρία Λεοπόλδος Ροβέρτος (1899 - 1967), νυμφεύτηκε τη Μαρία Φραγκίσκη της Σαβοΐας, κόρη του Βίκτωρα Εμμανουήλ Γ΄ της Ιταλίας.
 Ερριέττα Άννα Μαρία Ιμμακολάτα Λουδοβίκα Αντωνία (1903 - 1987), κωφή.
 Γαϊτανός Μαρία Ιωσήφ Πίος (1905 - 1958), νυμφεύτηκε τη Μαργαρίτα των Τουρν & Τάξις, κόρη του Αλεξάνδρου, Δούκα του Καστέλ Ντουίνο. Η κόρη τους:
 Ντιάνα (1932 - 2020), παντρεύτηκε το Φραγκίσκο Ιωσήφ (γιο του Φρειδερίκου του Χοεντσόλλερν).

Πρόγονοι

Αναφορές

Κατηγορία:Δούκες της Πάρμας
Κατηγορία:Οίκος των Βουρβόνων-Πάρμας